BESLUTNING FRA DET RÅDGIVENDE UDVALG FOR DET EUROPÆISKE KUL- OG STÅLFÆLLESSKAB OM IMPORT AF STÅL TIL DEN EUROPÆISKE UNION OG OM TRUSLEN MOD DET EUROPÆISKE STÅLMARKED OM HANDELSPOLITISKE FORANSTALTNINGER FRA AMERIKAS FORENEDE STATERS SIDE (98/C 371/06)

(enstemmigt vedtaget på det 342. plenarmøde den 23. oktober 1998)

DET RÅDGIVENDE UDVALG FOR DET EUROPÆISKE KUL- OG STÅLFÆLLESSKAB,

- der henviser til sine tidligere beslutninger, som helt eller delvist har vedrørt problemerne i forbindelse med import til EU, især den seneste beslutning fra den 14. marts 1996 (1);

- der henviser til Kommissionens stålprognose for andet halvår af 1998 og hele 1998 (2), af hvilken udviklingen i importen klart fremgår;

DER KONSTATERER FØLGENDE:

- den nuværende situation på stålmarkedet er kritisk. Krisen, der startede i Sydøstasien, har en ugunstig effekt i hele verden. Den har påvirket alle lande, der fremstiller og sælger stål. Det økonomiske sammenbrud i Fjernøsten har medført et stort fald i efterspørgslen efter stål i dette område, hvilket har medført meget pludselige ændringer i handelsvilkårene;

- EU har opkøbt en meget stor del af den overskydende stål, der er fremkommet på grund af krisen, og har måttet betale de deraf følgende omkostninger. Intet andet marked, herunder det amerikanske, har set en lignende stigning i importen både i absolutte tal og procentmæssigt;

- importen af stålprodukter til EU, der oplevede en kraftig stigning i 1997 på 17 %, er accelereret i løbet af første halvår af 1998, og er i alt steget med mere end 70 %. For visse flade produkter var den procentmæssige stigning endog højere;

- udtrykt i tonnage var Italien, Spanien og Tyskland de første, der blev berørt af importbølgen, men andre lande kan nu også konstatere kraftige stigninger: Frankrig + 265 %, Belgien og Luxembourg + 264 %, Nederlandene + 146 %, Østrig + 74 %;

- importstigningen er en direkte konsekvens af den økonomiske krise i Asien og det deraf følgende fald i efterspørgslen efter stål i dette område. Den direkte import fra Asien stiger kraftigt. Den er steget fra 38 kiloton/måned i 1997 til 299 kiloton/måned indtil nu i 1998, hvilket udgør en stigning på 685 %. Importen fra Asien udgør nu 21 % af den samlede import af færdige EKSF-stålprodukter, hvor den på samme tidspunkt sidste år kun udgjorde 4 %;

- den forskydning i stålhandelen, som krisen i Fjernøsten har fremprovokeret, er udtrykt i tonnage endnu større. For øjeblikket sker der en massiv varetilførsel til det europæiske marked, som under normale omstændigheder ville have været eksporteret til markederne i Fjernøsten. I forbindelse hermed er der sket en kraftig stigning i importen fra landene i Central- og Østeuropa - som er de største eksportører af EKSF-stålprodukter til EU - nemlig på 32 % samt i importen fra Serbien og Montenegro på 88 % og fra Tyrkiet på 105 %;

- alt tyder på, at denne tendens fortsætter, og at der endog er risiko for, at den forstærkes. Al forhåndenværende information indtil august måned vedrørende importlicenser viser en stigning på 60 % i ansøgningerne om importlicenser til færdige produkter. Den økonomiske afmatning har også ramt andre dele af verden, herunder Rusland og Sydamerika;

- de samme faktorer, som ligger til grund for stigningen i importen til EU, bevirker samtidig, at eksportmulighederne indskrænkes. De europæiske producenters eksport er i løbet af det første halvår af 1998 faldet med 17 %. Eksporten til Asien, der tidligere udgjorde omkring 30 % af de europæiske producenters samlede eksport, er faldet med 56 %. Eksporten til USA er faldet med 12 %;

- således er EU nu for første gang i EKSF's historie nettoimportør af stål. Hvis stigningen i importen og faldet i eksporten fortsætter i samme tempo i hele 1998, kommer den europæiske stålindustri til at vise et underskud på udlandshandelen på op til 4 mio. ton, hvilket i forhold til overskuddet sidste år udgør et tab på omkring 13-14 mio. ton;

- problemerne for det europæiske stålmarked forværres af visse tredjelandes handelspraksis, da de sælger til priser, der ligger langt under markedsprisen i EU;

- en sådan handelspraksis er ofte resultatet af subsidiering eller dumping fra de berørte producenters side;

- udbredelsen af dumping af stålprodukter på verdensplan forstærker tendensen til at omdirigere ekstra tonnager mod de åbne markeder som f.eks. EU;

- i denne sammenhæng udgør den amerikanske stålindustris intentioner om at løse problemerne gennem vidtrækkende handelspolitiske foranstaltninger og beskyttelsesforanstaltninger en reel trussel for det europæiske marked. Lukningen af det amerikanske marked kan skabe en uholdbar situation for det europæiske marked, enten hvis EU-landene rammes af vidtrækkende handelspolitiske beskyttelsesforanstaltninger, eller hvis de andre lande, der ligeledes rammes af sådanne foranstaltninger, omdirigerer tonnager mod EU-markedet;

- det tab i omsætningen, som stålindustrien oplever i øjeblikket, vil få alvorlige konsekvenser for beskæftigelsen.

ANMODER EUROPA-KOMMISSIONEN OM:

- at overvåge både den kvantitative og den prismæssige udvikling i importen samt dennes indvirkning på de europæiske producenters situation;

- at finde en samlet løsning på problemet samt at forelægge udvalget en detaljeret plan til bekæmpelse af importkrisen, før denne spredes til andre sektorer;

- at skride ind over for tredjelande på en måde, der er tilpasset det enkelte land og afhængig af dette lands tilknytning til Verdenshandelsorganisationen og dets forhold til EU, at gøre dem opmærksomme på problemerne i den europæiske stålindustri samt at overveje mulige løsninger;

- at sikre en fuldstændig og effektiv anvendelse af de handelspolitiske instrumenter med henblik på at forsvare EU's stålindustri og dens beskæftigede mod illoyale handelsmetoder, herunder den ved lov bestemte mulighed for at indgive klage med påstand om trussel om skade;

- at opretholde et overvågningssystem med forudgående tilsyn og dobbelt kontrol, da medlemsstaterne fortsat offentliggør deres handelsstatistikker med forsinkelser;

- da det står klart, at de europæiske producenter ikke er årsag til den nuværende foruroligende situation på det amerikanske marked, eftersom de forlængst er etableret på det marked, og eftersom eksporten fra EU mod USA i år er faldet og ikke steget, at de amerikanske myndigheder på højeste politiske niveau opfordres til at sikre, at de foranstaltninger, der træffes med henblik på at løse landets handelsmæssige problemer, er hensigtsmæssige, beherskede og rettet mod kilden til problemerne;

- da den nuværende krise på stålmarkedet er et verdensomspændende problem, at den nuværende destruktive priskrig standses, at de importerende lande finder en fornuftig og ansvarlig løsning på problemerne, at man i samarbejde med de amerikanske myndigheder fremkommer med foranstaltninger med henblik på at undgå en total lukning af markederne som konsekvens af den nuværende krise, der skyldes en forskydning af handelsstrømmene for stålprodukter. En sådan lukning vil kun forværre de nuværende problemer på stålmarkederne;

- at bekræfte, at bevarelsen af en hjemlig konkurrencedygtig stålindustri er nødvendig for EU's langsigtede muligheder som produktionsbase, at såfremt det amerikanske marked lukker, vil resultatet være, at EU's stålindustri og dens beskæftigede ene vil komme til at betale for virkningerne af den verdensomspændende økonomiske og finansielle usikkerhed på stålmarkederne, og Kommissionen anmodes derfor om at træffe yderligere foranstaltninger til at sikre EU's stålindustris fremtid.

(1) EFT C 138 af 9.5.1996.

(2) EFT C 233 af 25.7.1998.